Lauren Bacall
Store norske leksikon,Kunst og estetikk,Film, TV og teater,Film og TV,Nord-amerikansk film og TV,Nord-amerikanske skuespillere
Lauren Bacall var en skuespiller fra USA. Hun var gift med Humphrey Bogart i 1945-1957 og Jason Robards i 1961-1969.
Bacall gjorde en oppsiktsvekkende filmdebut i To Have and Have Not (Å ha og ikke ha, 1944) mot Bogart, hvor deres tøffe og samtidig sensuelle samspill slo an hos publikum. Som ektepar fortsatte samarbeidet i The Big Sleep (Den store søvnen, 1946), Dark Passage (Mørk passasje, 1947) og Key Largo (Stormvarsel, 1947). Hun hadde hovedroller mot Kirk Douglas i Young Man With A Horn (Ung mann med trompet, 1950), mot Gary Cooper i Bright Leaf (Hevnens aske, 1950), mot Marilyn Monroe i How To Marry A Millionaire (Gift med en millionær, 1953) og mot Rock Hudson i Douglas Sirks Written on the Wind (For alle vinder, 1956).I 1960-årene ble Bacall mindre synlig i amerikansk film, men spilte mot Paul Newman i kriminalfilmen Harper (1966) og fikk suksess på Broadway med musikalen Applause (1970). Hun var en av mange stjerner i Agatha Christie-filmatiseringen Murder on the Orient Express (Mord på Orientekspressen, 1974), og hadde hovedrollen mot John Wayne i The Shootist (1976), som ble hans siste.Fra 1980-tallet hadde Bacall varierte roller i filmer som Mr. North (1988), Misery (Kidnappet, 1990), Lars von Triers Dogville (2003), Manderlay (2005) og The Forger (2012). Hun ble Oscar-nominert og vant en Golden Globe for The Mirror Has Two Faces (1996) og ble tildelt en æres-Oscar i 2010.Hun var kusine av den israelske politikeren Shimon Peres, og utga selvbiografien Lauren Bacall by Myself (1978). Les mer i Store norske leksikon Film i USA